
REPUBLIKA E SHQIPËRISË

KUVENDI

RELACION

PËR PROJEKTLIGJIN “PËR NJË SHTESË NË LIGJIN NR. 8580, 

DATË 17.02.2000 “PËR PARTITË POLITIKË”, TË NDRYSHUAR””


Ne një grup deputetësh, bazuar në nenin 81 të Kushtetutës për ushtrimin e të drejtës  ligjvënëse,  si dhe në nenin 68 të Rregullores së Kuvendit, ndërmarrim këtë nismë për të propozuar një  shtesë  në ligjin nr. 8580 “Për partitë politike”, të ndryshuar, nisur nga motivet që vijojnë:


Ligji nr. 8580 “Për partitë politike”, të ndryshuar,  ndër  të tjera rregullon shpërndarjen e fondeve shtetërore midis partive, në bazë të përfaqësimit në Kuvend dhe votave të fituara në zgjedhjet e rradhës.


Kriteret e parashikuara në nenin 19 të ligjit bazë, janë  ndryshuar pas zgjedhjeve të vitit 2005, në funksion të sistemit zgjedhor të aplikuar në  atë kohë, amenduar  me ligjin nr. 9452 datë 02/02/2006.


Me ndryshimin e sistemit zgjedhor të aplikuar në zgjedhjet e vitit 2009 dhe 2013, lind nevoja  e ndryshimit të këtyre kritereve në funksion të sistemit të ri, i cili bazohet në sistemin proporcional rajonal.


Pas zgjedhjeve të vitit 2005, meqenëse në to u përdor taktika e ashtuquajtur e Dushkut, çka arriti artificialisht përqindjen e disa partive në dëm të partive të mëdha,  me të drejtë  kriter parësor për shpërndarjen e fondeve u bë përfaqësimi i partive në Kuvend, pra numri i mandateve të  fituara në Kuvend, që përputhej me peshën reale e jo kriteri i votave të fituara.


Për këtë arsye, në shpërndarjen e fondeve  për partitë politike, aktualisht, 90% e tyre bëhet në bazë të të qenit  parti parlamentare, pra pasjes së të paktën të një mandati në Kuvend.


Me vendosjen e sistemit të  ri, proporcionalit rajonal, ky kriter nuk përputhet më plotësisht me peshën elektorale të partive dhe  si pasojë  krijon një disbalancim të pajustifikuar në shpërndarjen e fondeve financiare për partitë politike.


Sipas nenit 19, shkronja “b”  të ligjit në fjalë, kur dy parti të të njëjtit koalicion zgjedhor kontribuojnë njëlloj me vota në përfaqësimin e koalicionit përkatës, por njërës i  buzëqesh fati që këto vota t’i  kthehen në mandat për të, në një qark, atëherë kjo e dyta  financohet nga shteti me rreth 6 milion  në vit, ndërsa tjetra zero. Kështu, gjatë zgjedhjeve të 2009-2013 ka patur parti me 27 mijë vota me zero financim si dhe parti me 13-16 mijë vota që kanë përfituar edhe deputetin edhe financimin.


Ndryshimi i propozuar nga grupi i deputetëve e rregullon këtë anomali, duke ruajtur edhe financimin sipas mandateve, që mbetet parësor, 70% e financimit ndahet sipas këtij kriteri, (shkronja “a”), por forcon edhe përfaqësimin sipas votës së marrë (shkronja “b”).


Pragu 10 mijë vota është zgjedhur sipas logjikës se kaq është, afërsisht, numri i votave për të fituar një mandat, pra partitë me mbi 10 mijë vota kanë kontribuar qartazi në fitimin e të paktën një mandati prej koalicionit përbërës.


Theksojmë se ky ndryshim s’ka  asnjë efekt financiar për buxhetin  e shtetit, pasi bën vetëm një  rishpërndarje më  të mirë midis partive që kanë një mandat e atyre që kanë kontribuar me votë sa për një mandat.


Për arsyen e mësipërme, në bazë të nenit 82 të Kushtetutës dhe të nenit 68 të Rregullores së Kuvendit, bie detyrimi për  të marë  parapraktikisht mendimin e Këshillit të Ministrave për  efektet financiare.

